**PRORAČUNSKI** **KORISNIK**

**GRADSKA** **KNJIŽNICA** **I** **ČITAONICA**

**„VIKTOR** **CAR** **EMIN“** **OPATIJA**

**IZVRŠENJE** **PLANA** **ZA** **RAZDOBLJE** **DO** **30.** **LIPNJA** **2023.** **GODINE**

Opatija, srpanj 2023.

FINANCIJSKI PLAN 2023.

DJELOKRUG RADA

Gradska knjižnica pruža usluge kojima zadovoljava potrebe svojih korisnika unutar knjižnice i u zajednici. Knjižnica svojim službama i uslugama potiče i širi opće obrazovanje, stručni i znanstveni rad, a posebno se zalaže da svi slojevi društva steknu naviku čitanja i korištenja raznolikih knjižničnih usluga.

ZAKONSKE I DRUGE PRAVNE OSNOVE

Zakon o lokalnoj samoupravi, Zakon o javnim ustanovama, Zakon o knjižnicama, Standardi za knjižnice u Republici Hrvatskoj, UNESCO-v Manifest za narodne knjižnice, Pravilnik o uvjetima i načinu stjecanja stručnih zvanja u knjižničarskoj struci, Statut Gradske knjižnice i čitaonice „Viktor Car Emin“ Opatija.

CILJEVI PROGRAMA ZA 2023.-2025.

Program javno knjižničarstvo provodit ćemo kroz osnovni program, dodatne programe i programe kapitalnog ulaganja.

-Osnovni program (redovna djelatnost, izdavaštvo, investicijsko održavanje opreme, kulturno-animacijske aktivnosti)

-Dodatni programi (projekti, simpoziji)

-Kapitalna ulaganja (knjižnična građa, namještaj, informatička i ostala oprema)

Knjižnica treba imati jasnu sliku svoje budućnosti – vlastite strukture, načina upotrebe resursa i ispunjavanja zadanih ciljeva. Ovaj plan predstavlja tu sliku i omogućava efektivan i efikasan organizacijski razvoj uz održavanje vlastitog identiteta i postavljanje realnih ciljeva i prioriteta. Proces planiranja osigurava knjižnici dugoročnu održivost kroz analizu vlastite organizacije i okruženja u kojem djeluje, pomaže u određivanju ključnih postupaka koje ustanova treba poduzeti kako bi ostvarila željenu promjenu.

Narodna knjižnica kao mjesno obavjesno središte svojim korisnicima omogućuje neposredan pristup svim vrstama znanja i obavijesti.

Gradska knjižnica je kulturna ustanova čija je temeljna djelatnost nabava, obrada, čuvanje i davanje na korištenje svih vrsta građe. Služi zadovoljavanju kulturnih i informacijskih potreba građana svih dobi, poticanju cjeloživotnog učenja, stručnog i znanstvenog rada. Njeguje zaštitu zavičajne baštine, potiče korištenje suvremenih informacijskih tehnologija. Organizira raznovrsne programske sadržaje za djecu i odrasle.

Osnovni ciljevi:

Stvaranje i jačanje čitalačkih navika kod djece rane dobi.

Podupiranje osobnog obrazovanja za koje se odlučuje pojedinac kao i formalnog obrazovanja na svim razinama. Podupiranje i sudjelovanje u razvijanju pismenosti namijenjene svim dobnim skupinama.

Posebni ciljevi:

Stvaranje mogućnosti za osobni kreativni razvitak. Promicanje svijesti o kulturnom naslijeđu.

Gajenje dijaloga među kulturama i zastupanje kulturnih različitosti. Osiguranje pristupa građana svim vrstama obavijesti o svojoj zajednici. Podupiranje usmene tradicije.

Olakšavanje razvitka obavijesnih vještina i kompjutorske pismenosti.

Cilj programa kapitalnih ulaganja je osiguravanje prostora i opremanje nabavom knjižnične građe, namještaja i informatičke opreme i sredstava potrebnih za sustavno održavanje razine kvalitete usluga prema zadanim standardima struke.

OBRAZLOŽENJE IZVRŠENJA FINANCIJSKOG PLANA

a) Prihodi i primici

|  |  |  |  |  |  |
| --- | --- | --- | --- | --- | --- |
| R.b. | NAZIV PROGRAMA | Proračun Grada Opatija | Državni Proračun | Vlastiti prihodi | Ukupno Plan 2023 |
|  | Aktivnosti/ projekti | Plan | izvršenje | Plan | izvršenje | Plan | izvršenje | Plan | izvršenje |
| 1. | REDOVNA DJELATNOST | 392.327,00 | 166.938,35 | 0 | 0 | 9.290,00 | 2.461,16 | 401.617,00 | 169.399,51 |
| 1.1. | Izdaci zazaposlene | 315.071,00 | 134.540,73 | 0 | 0 | 0 | 0 | 315.071,00 | 134.540,73 |
| 1.2. | Materijalnitroškovi | 77.256,00 | 32.397,62 | 0 | 0 | 9.290,00 | 2.461,16 | 86.546,00 | 34.858,78 |
| 2.2. | KAPITALNAULAGANJA | 26.545,00 | 0 | 22.297 | 8.567,38 | 6.981,00 | 893,78 | 55.823,00 | 9.461,16 |
| 2.1 | Nabavaknjižnične građe | 18.582,00 | 0 | 22.297 |  | 6.981,00 | 893,78 | 43.878,00 | 9.461,16 |
| 2.2 | Nabava opreme | 7.963,00 | 0 | 0 | 0 | 0 | 0 | 7.963,00 | 0 |
| 3. | DODATNIPROGRAM | 11.282,00 | 193,00 | 0 | 0 | 0 | 0 | 11.282,00 | 193,30 |
| 3.1 | Liburnijski Literarni Camino | 3.318,00 | 193,30 | 0 | 0 | 0 | 0 | 3.318,00 | 193,30 |
| 3.2 | Izdavačkadjelatnost | 3.982,00 | 0 | 0 | 0 | 0 | 0 | 3.982,00 | 0 |
| 3.3 | Medijska kultura ipismenost | 3.982,00 | 0 | 0 | 0 | 0 | 0 | 3.982,00 | 0 |

a) Rashodi i izdaci

|  |  |  |
| --- | --- | --- |
| R.b. | NAZIV PROGRAMA | Ukupno Plan 2023 |
|  | Aktivnosti/projekti | Plan | Izvršenje |
| 1. | REDOVNA DJELATNOST | 401.617,00 | 169.399,51 |
| 1.1. | Izdaci za zaposlene | 315.071,00 | 134.540,73 |
| 1.2. | Materijalni troškovi | 86.546,00 | 34.858,78 |
| 2. | KAPITALNA ULAGANJA | 55.823,00 | 9.461,16 |
| 2.1 | Nabava knjižnične građe | 47.860,00 | 9.461,16 |
| 2.2 | Nabava opreme | 7.963,00 | 0 |
| 3. | DODATNI PROGRAM | 11.282,00 | 193,30 |

|  |  |  |  |
| --- | --- | --- | --- |
| 3.1 | Liburnijski literarni Camino | 3.318,00 | 193,30 |
| 3.2 | Izdavačka djelatnost | 3.982,00 | 0 |
| 3.3 | Medijska kultura i pismenost | 3.982,00 | 0 |

Obrazloženje izvršenja rashoda i izdataka

Gradska knjižnica i čitaonica “Viktor Car Emin” Opatija sukladno planiranim financijskim sredstvima za 2023 godinu u vremenu od 01.01.2023.-30.06.2023., realizirala je dio plana utroška sredstava za redovnu djelatnost. Od planom predviđenih 468.722,00 eura realizirano je 179.053,97 eura . Ukupni izdaci za zaposlene u šest mjeseci iznosi 134.540,73 eura .Osobni dohodci isplaćivali su se redovno kao i sva ostala davanja koja su obuhvaćena zakonskim odredbama, Kolektivnim ugovorom te važećim pravilnicima.

Iznos od 34.858,78 eura utrošen je za materijalne troškove - redovni troškovi za energiju, telefon, komunalne usluge (voda i smeće), naknade za rad Upravnog vijeća, premije osiguranja (imovina i kurativa za djelatnike) . Na izdacima - ostalim naknadama troškova za zaposlene su isplate kilometraže za korištenje vlastitih automobila budući da Ustanova nema službeno vozilo. Na izdacima za uredski i potrošni materijal su izdaci za uredski materijal, materijala za higijenske potrebe i njegu, dezinfekcijska sredstva te stručnu literaturu i dnevni tisak za sve ogranke. Na uslugama tekućeg i investicionog održavanja su troškovi održavanja mrežnog programa temeljem ugovora sa VIVA info I Oprić informatika.. 9.461,16 eura sredstva realizirano je shodno financijskom planu koji obuhvaća nabavu knjiga.

Vlastita sredstva koja ostvarujemo naplatom članarina, zakasnina te uslugama fotokopiranja utrošena su za uredski materijal, dnevni tisak, za usluge tekućeg i investicijskog održavanja (troškovi održavanja mrežnog programa).

POKAZATELJI USPJEŠNOSTI PROGRAMA

Za utvrđene ciljeve provedbe programa definiramo sljedeće pokazatelje uspješnosti:

postizanje standarda usluga u svim ograncima

komplementarna suradnja s jedinicama lokalne samouprave koje su povjerile knjižničnu djelatnost Ustanovi broj posjeta u tekućoj godini

broj korisnika

broj nabavljenih knjiga i naslova periodike broj kulturno-animacijskih događanja

PROGRAM: REDOVNA DJELATNOST OPIS PROGRAMA

Ovaj program je kontinuirani program, a sastoji se od nabave, obrade i posudbe knjižnične građe, te planiranje, organiziranje i održavanje kulturno-animacijskih aktivnosti. Redovito se odvija tijekom svake godine financirajući se sredstvima iz državnog proračuna, gradskog proračuna, te iz vlastitih prihoda.

Posudba knjižnične građe redoviti je i kontinuirani program cirkulacije građe koju uključuje i davanje raznih informacija korisnicima.

Usluge čitaonice uključuju korištenje dnevnog i periodičkog tiska, referentne građe, te usluge interneta.

Program javnog knjižničarstva omogućuje cjelokupnom stanovništvu područja grada Opatije, grada Kastva, općina Matulji, Lovran i Mošćenička Draga pristup informacijama u svrhu podizanja razine opće izobrazbe, obaviještenosti i kulture, poticanja stručnog i znanstvenog rada i osobne kreativnosti. Program javnog knjižničarstva provodi se organizirano i namijenjen je korisnicima prema jednakosti pristupa svima, bez obzira na dob, rasu, spol, vjeru, nacionalnost, jezik ili društveni položja. Program se provodi u institucionalnoj sredini sa stručnim i profesionalnim osobljem sukladno državnim standardima tijekom čitave godine.

Sve pripadajuće općine i Grad Kastav ugovorom povjeravaju vođenje ove djelatnosti središnjoj opatijskoj knjižnici kao i dosadašnjih godina.

Na provođenju programa sudjelovalo je:

-12 djelatnika Ustanove za redovnu djelatnost ( 10 VSS, 1 VŠS, 1 SSS).

ZAKONSKE I DRUGE PRAVNE OSNOVE

Zakon o lokalnoj samoupravi, Zakon o javnim ustanovama, Zakon o knjižnicama, Standardi za knjižnice u Republici Hrvatskoj, UNESCO-v Manifest za narodne knjižnice, Pravilnik o uvjetima i načinu stjecanja stručnih zvanja u knjižničarskoj struci, Statut Gradske knjižnice i čitaonice „Viktor Car Emin“ Opatija.

CILJEVI PROGRAMA ZA 2023.-2025.

Cilj Programa redovnog javnog knjižničarstva je osiguranje osnovnih uvjeta za poticanje učenja kroz cijeli život, podupiranje kulturnog razvitka pojedinca i društvenih skupina, kreativnog korištenja slobodnog vremena stanovništva našeg kraja i onih koji ga posjećuju (turisti).

Knjižnica treba imati jasnu sliku svoje budućnosti – vlastite strukture, načina upotrebe resursa i ispunjavanja zadanih ciljeva. Ovaj plan predstavlja tu sliku i omogućava efektivan i efikasan organizacijski razvoj uz održavanje vlastitog identiteta i postavljanje realnih ciljeva i prioriteta.

Narodna knjižnica kao mjesno obavjesno središte svojim korisnicima omogućuje neposredan pristup svim vrstama znanja i obavijesti.

Osnovni ciljevi:

Stvaranje i jačanje čitalačkih navika kod djece rane dobi.

Podupiranje osobnog obrazovanja za koje se odlučuje pojedinac kao i formalnog obrazovanja na svim razinama. Podupiranje i sudjelovanje u razvijanju pismenosti namijenjene svim dobnim skupinama.

Posebni ciljevi:

Stvaranje mogućnosti za osobni kreativni razvitak. Promicanje svijesti o kulturnom naslijeđu.

Gajenje dijaloga među kulturama i zastupanje kulturnih različitosti. Osiguranje pristupa građana svim vrstama obavijesti o svojoj zajednici. Podupiranje usmene tradicije.

Olakšavanje razvitka obavijesnih vještina i kompjutorske pismenosti. OBRAZLOŽENJE IZVRŠENJA PROGRAMA

# IZVJEŠĆE O DOGAĐANJIMA 2023.

**SIJEČANJ** **KNJIŽNICA** **OPATIJA**

## 4.2.2023. Svjetski dan Brailleovog pisma

Brailleovo pismo (hrv. brajica), međunarodno pismo za slijepe, priznato je brojnim dokumentima i konvencijama, a predstavlja temelj pismenosti i obrazovanja slijepih osoba u cijelom svijetu. Svojom kreativnošću i entuzijazmom izumio ga je Louis Braille, čiji je datum rođenja odabran kao Svjetski dan Brailleovog pisma. Obilježavamo ga od 2018. godine. U središnjem dijelu Knjižnice postavljena je izložba brajičnog pisma.

## 10.1.2023. Svjetski dan smijeha

Svjetskim danom smijeha, koji se obilježava 10. siječnja, želi se potaknuti ljude da se što više smiju zbog važnosti očuvanja tjelesnog i mentalnog zdravlja, dok stručnjaci ističu da smijeh služi kao povezujuća podloga u međuljudskim odnosima. Od dugoročnih pozitivnih učinaka smijeh i humor mogu povoljno utjecati na imunološki sustav, olakšanje boli, povećanje osjećaja osobnog zadovoljstva i poboljšanje raspoloženja. U povodu svjetskog dana smijeha izložili smo zbirke viceva iz našeg knjižnog fonda

## 13.1.2023. Karneval – peto godišnje doba (izložba)

Povodom početka “petog godišnjeg doba” – karnevala, izložili smo knjige iz naše zavičajne zbirke na

navedenu temu. Među autorima se ističu Franjo Šepić Bertin i Lidija Nikočević koji su u svojim djelima dokumentirali zvončare i maškarane užance ovoga kraja od 60ih godina prošlog stoljeća na ovamo. U knjižnici je postavljena izložba o vrstama zvončara koje možemo zateći u ovim krajevima: grobnički dondolaši, brgujski zvončari, rukavački, žejanski, halubajski, te o njihovim specifičnostima i karakteristikama.

## 17.1.2023. Rođendan umjetnosti

Rođendan umjetnosti slijedi ideju francuskog umjetnika Roberta Fillioua koji je 17. siječnja 1963. proglasio da je umjetnost rođena prije 1.000.000 godina. Nakon njegove smrti, 1987. godine umjetnici diljem svijeta slave njegovu zamisao "vječne mreže" (La Fete permanente): svaka zemlja sudionica, svaki grad i mjesto na kojem se proslava odvija, organizira svoje slavlje uz obvezu umjetnika – sudionika da pridonesu svojim poklonom, koji će se moći mrežom podijeliti s drugima. Gradska knjižnica Opatija iz svojeg je knjižnog fonda izložila knjige o različitim vrstama i granama umjetnosti, od filmske i plesne, do likovne i glazbene.

## 17.1.2023. Posjet Domu umirovljenika Volosko – Primorske bajke i pripovijetke

Na inicijalnom susretu s korisnicima Doma Volosko čitali smo legende, pripovjetke i narodne predaje ovoga kraja sakupljene u zbirci “Primorske bajke i pripovijetke” Dragana Ogurlića. Pročitane su prije o Trsatskim stubama, zmaju, sv. Vidu i slično. Sudjelovalo je 10. osoba.

## 19.1.2023. Mala škola govorništva

Na prvom susretu u novoj godini učenici su sa voditeljem Davorom Stankovićem dogovarali daljni tijek predavanja i sljedećih susreta. Nazočilo je 5 učenika.

## 27.1.2023. Dan sjećanja na žrtve holokausta

U povodu Dana sjećanja na žrtve holokausta izložili smo djela koja tematiziraju ovo mračno razdoblje ljudske povijesti. Od biografija, publicistike do vojne povijesti i lijepe književnosti.

## 28.1.2023. Ivo Robić (Garešnica, 28. siječnja 1923. − Rijeka, 9. ožujka 2000.)

Popularni hrvatski pjevač zabavnih melodija, skladatelj, pionir zabavne glazbe, prvi koji je napravio i veliku međunarodnu karijeru. Ploču “Morgen” prodao je u više od milijun primjeraka, te ga od tad zovu “Mister Morgen”, a ona je i danas najveći komercijalni uspjeh koji je neki hrvatski glazbenik postigao.

Uz stogodišnjicu njegova rođenja postavili smo izložbu fotografija sa njegovih nastupa na festivalima, ploča koje je snimio, autogramkarti te privatnih fotografija.

## 31.1.2023. Posjet Domu umirovljenika Volosko – čakavski pjesnici

Na novom susretu s korisnicima Doma umirovljenika Volosko čitali smo čakavsku poeziju liburnijskih pjesnika (Drago Gervais, Marina Česen, Luka Skorić, Branimir Alfonzi, Duško Jeličić, Ivanka Glogović Klarić, Josip Stanić, Dino Đelmo). Sudjelovalo je 7 osoba, a susret je trajao 30 minuta.

# KNJIŽNICA MOŠĆENIČKA DRAGA

## 19.1.2023. ČAkulaonica

Društvene igre – ČAmemory te igra po izboru djece iz fonda knjižnice: Životinje na ploči : 8 igara na ploči - za one koji žele znati više! (smislila i napisala Madeleine Deny, ilustrirao Bruno Liance. Zagreb: Školska knjiga, 2012.); na programu je bilo 4 djece, a program je trajao 60 minuta

# VELJAČA

## 1.2.2023. Svjetski dan čitanja naglas

Svjetski dan čitanja naglas nastao je na inicijativu Svjetske organizacije LitWorld, a obilježavamo ga od 2010. godine. Čitanje naglas razvija vještinu slušanja, obogaćuje rječnik, razvija razumijevanje za društvene probleme i čimbenik je budućeg uspješnog razvoja djeteta. Svjetski dan čitanja naglas trebao bi pokazati svijetu kako pravo na čitanje i pisanje pripada svima. U povodu ovoga dana, na dječjem odjelu Halugica izložili smo slikovnice za čitanje djeci od prvoga dana, po preporuci knjižničara.

## 14.2.2023. Valentinovo

Povodom Valentinova izložili smo ljubavna pisma hrvatskih velikana kako bismo se podsjetili kako se nekada udvaralo. Uz to, izložena je literaura ljubavne tematike dostupna za posudbu.

## 14.2.2023. Međunarodni dan darivanja knjigom

Uz Međunarodni dan darivanja knjigom iz našeg smo fonda izdvojili i pripremili prekobrojne primjerke knjiga za korisnike.

## 14.2.2023. Posjet Domu umirovljenika Volosko – Valentinovo

Na dan zaljubljenih posjetili smo Dom umirovljenika Volosko. A kako drugačije obilježiti Valentinovo nego - poezijom: družili smo se uz najljepše ljubavne pjesme velikih svjetskih i hrvatskih književnika: Vesne Parun, Dragutina Tadijanovića, Vesne Krmpotić, Slavka Mihalića, Pabla Nerude, Jacquesa Preverta, Konstantina Simonova i drugih.

Ugodno druženje zaokružila je Ankica Radoš, korisnica doma Volosko i autorica zbirke pjesama "Htjela bih ti doći u snu", koja nas je počastila svojim divnim stihovima. Sudjelovalo je 20 korisnika.

## 16.2.2023. Mala škola govorništva – vježbe za glasi i izgovor

Uz Davora Stankovića, profesora fonetike i voditelja radionice, učenici opatijske gimnazije radili su na osvješćivanju i prepoznavanju neverbalnog govora tijela i vježbali glas i glasnice pomoću jezikolomki i brzalica. Sudjelovale su 3 osobe. **21.2.2023.** **Međunarodni** **dan** **materinskog** **jezika**

U povodu Međunarodnog dana materinskog jezika sudjelovali smo na Festivalu jezika u organizaciji Gradske i sveučilišne knjižnice Osijek. Tema je bila: karneval, fašnik, poklade, maškare i maškarane užance. Boje Liburnije i čakavskog jezika, pod motom "Homo si va maškare da se užanca ne zatare” predstavilo je 7 korisnika Knjižnice

Mošćeniča Draga snimivši video isječak na zadanu temu. Videi se mogu pogledati na stranicama Gradske knjižnice Opatija kao i na YT kanalu Gradske knjižnice Osijek.

## 22.2.2023. Dan hrvatske glagoljice i glagoljaštva

U povodu Dana hrvatske glagoljice i glagoljaštva u središnjem dijelu Knjižnice postavljena je prigodna izložba. Dan hrvatske glagoljice i glagoljaštva obilježava se kao spomen dan na 22. veljače davne 1483. godine kada je tiskana prva hrvatska knjiga ➡ Misal po zakonu rimskoga dvora. Ova je inkunabula prva europska knjiga koja nije tiskana latiničnim slovima, već na hrvatskome jeziku i pismu. 22. veljače ujedno je i Dan Nacionalne i sveučilišne knjižnice u Zagrebu.

## 28.2.2023. Posjet Domu umirovljenika Volosko

Na novome susretu sa korisnicima Doma umirovljenika “Volosko” čitali smo obiteljske zgode i nezgode iz pera pisca Ephraima Kishona i njegove zbirke priča "Kod kuće je najgore". Razgovarali smo o njihovim obiteljskim anegdotama i prisjećali se duhovitih situacija. Sudjelovalo je 16 osoba.

# KNJIŽNICA MOŠĆENIČKA DRAGA

## 2.2.2023. maškarana ČAkulaonica

Čitanje pjesme Mošćeničke maškare (Turak, Zvonko. Va Kastav gren sad svoj. Lovran: Katedra Čakavskog sabora; Kastav: Grad Kastav, 2016., str. 135), razgovor o običaju pobiranja jaja u našem kraju, izrada ukrasa od kartona i ukrašavanje vlastitih kapa djece za maškare; na Čakulaonici je bilo 3 djece.

## 16.2.2023. maškarana ČAkulaonica

Čitanje pjesme na temu maškara iz zbirke čakavskih radova učenika PŠ „Eugen Kumičić” Mošćenička Draga Moja lepa domaća beseda (Lovran: OŠ Viktora Cara Emina Lovran, 2007.); izrada klaunova od papirnatih čaša, šljokica i raznog hobby materijala. Sudjelovalo je je 7-ero djece.

## 28.2.2023., Čitateljski klub

Raspravljalo se o pročitanim knjigama Marilene Dužman. Mišljenje o pročitanim knjigama bila su podijeljena, dok je dio čitateljica bio oduševljen i kao glavni razlog naveo lakoću čitanja i uglavnom lagane teme za opuštanje, druge su upravo to navele kao manu. Za sljedeći sastanak odabrali smo putopisnu tematiku. Sudjelovalo je 6 osoba.

# OŽUJAK

## 2.3.2023. Marija Jurić Zagorka (Negovec kraj Vrbovca, 2. ožujka 1873. – Zagreb, 30. studenoga 1957.)

Na današnji dan prije 150 godina rođena je Marija Jurić Zagorka. Prva hrvatska profesionalna novinarka i najčitanija hrvatska književnica. Za vrijeme novinarske karijere skrivala se iza čak 26 pseudonima (pretežno muških). Napisala je prvi hrvatski kriminalistički roman "Kneginja iz Petrinjske ulice". U vrijeme njezinog novinarskog rada "Obzor" je dostizao najveće naklade, kao i "Male novine", "Jutarnji list", "Hrvatski dnevnik", "Hrvatica". Pokrenula je i uređivala "Ženski list" - prvi hrvatski časopis za žene u kojem su objavljivani romani u nastavcima pa tako i "Naša Mare - roman iz istarskog života" Viktora Cara Emina. Roman je objavljivan u nastavcima od 1931. do 1933. godine, a naša je Knjižnica objavila prvo cjelovito izdanje ovoga povijesnog romana, na 150. godišnjicu Carevog rođenja. Od brojnih Zagorkinih dijela najpoznatija je "Grička vještica", ciklus romana u 7 svezaka. U knjižnici je postavljena prigodna izložba.

## 4.3.2023. Lektira u knjižnici: “Male priče o velikim slovima”, Balog, Zvonimir

Učenici 1. A razreda iz male škole "Volosko" sa svojom učiteljicom Dolores stigao nam je na program “Lektiru u knjižnici”! Čitali smo "Male priče o velikim slovima" omiljenog dječjeg pisca Zvonimira Baloga. Igrali "što sve počinje slovom." i pokazali zavidno poznavanje abecede. Sudjelovala je 21 osoba.

## 8.3.2023. Dan žena

U povodu Dana žena u središnjem dijelu Knjižnice postavljena je izložba “Neustrašive žene koje su promijenile Hrvatsku” prema istoimenoj knjizi Rosie Kugli. Izložene su biogrfije znanstvenica, umjetnica sportašica, političarki, književnica i ostalih snažnih i iznimnih žena koje su svojim djelovanjem obilježile I unaprijedile Hrvatsku.

## 9.3.2023. Autorica u gostima: Marilena Dužman

Ova autorica iz istarskog Ližnjana, na književnoj je sceni od 2017. godine i od tada je izdala zavidan broj romana koje je publika izvrsno primila. U prilog tome govori i osvajanje ovogodišnje BOOKtige – godišnje nagrade za najčitaniji roman u svim istarskim narodnim knjižnicama. Osim toga, zbog promicanja i korištenja čakavštine u pojedinim djelima, Općina Ližnjan dodijelila joj je nagradu za osobite uspjehe i postignuća u književnoj umjetnosti te promociji Ližnjana i ližnjanskog govora u svojim dijelima.

Marilena nam je predstavila svoj najnoviji roman: “Nina” i govorila je o procesu nastanka romana, o istraživanju pojedine teme i kreativnoj blokadi koja povremeno nastupi. O odabiru i oblikovanju likova, o suradnji sa Hrvatskom knjižnicom za slijepe i svome romanu prvijencu koji se tamo nalazi u obliku zvučne knjige, ali i o idejama za neke nove radnje i likove i planovima za budućnost.

Najavila je dvije nove knjige koje bi trebale izaći do kraja godina i kazališnu predstavu “Levan beach hotel” na kojoj sada radi u suradnji sa Istarskim narodnim kazalištem i koja će premijeru imati krajem mjeseca, 27. ožujka.

Na predstavljanju je sudjelovalo 6 osoba.

## 20.3.2023. Svjetski dan pripovijedanja – radionica pričanja priča

Uz Svjetski dan pripovijedanja, posjetili su nas učenici 3. b razreda Male škole "Volosko" sa svojom učiteljicom. Pomoću kockica pričopričalica osmislili su svoje "skockane priče". Da mašta radi svašta dokazuju nam dvorci, čarobnjaci i roboti. Gradili su mostove, spašavali ptice. Kasnije smo od dječjih radova, napisanih i oslikanih priča, izradili video i objavili ga na mrežnim stranicama knjižnice. Sudjelovalo je 15 osoba.

## 21.3.2023. Lektira u knjižnici: Duh u močvari, Anto Gardaš

Učenici 4. C razreda Osnovne škole “Rikard Katalinić Jeretov” Opatija zajedno sa svojom učiteljicom I školskom knjižničarkom posjetili su nas radi još jedne – “Lektire u knjižnici”

Dva tima, "Močvarni" i "Lovci na duhove" borili su se za pobjedu u kvizu prema romanu "Duh u močvari" Ante Gardaša. "Močvara" je za dlaku odnijela pobjedu, a svi sudionici su pokazali izvrsno poznavanje ovog kriminalističko-pustolovnog klasika za djecu. Sudjelovale su 23 osobe.

# KNJIŽNICA MOŠĆENIČKA DRAGA

## 2.3.2023. ČAkulaonica

Obrađuje se tema Dana žena: najprije smo porazgovarali o tome što uopće znači Dan žena a djeca su sama nabrojila koje su žene iz njihovih obitelji njima važne i posebne; nakon toga smo izrađivali čestitke, naime članice UABA Mošćenička Draga zamolile su da djeca izrade 30 čestitki koje će se podijeliti ženama povodom obilježavanja Dana žena u Mošćeničkoj Dragi u subotu. Sudjelovalo je 6 djece.

## 16.3.2023. ČAkulaonica

Ususret Danu očeva. Čitanje slikovnice Eme Pongrašić Moj tata se smanjuje, koju je knjižničarka prilagodila čakavskom te izrada malog znaka pažnje za tate; program je trajao oko 75 minuta, a sudjelovalo je 7-ero djece.

## 28.3.2023. Čitateljski klub

Rasprava o putopisima: svaka je članica pročitala jedan od predloženih naslova, pa ga je i predstavila; na sastanak su došle 4 korisnice koje su predstavile putopise Jasena Boke, Maje Klarić, Petra Ivančića i Davora Rostuhara. Jedna je korisnica bila spriječena pa je zamolila da knjižničarka prenese njene dojmove o knjizi. Druženje je trajalo oko 90 minuta.

# TRAVANJ

## 1.4.2023. Posjet Domu umirovljenika Volosko – humor

Povodom “1. aprila”, dana šala i pošalica, u već uhodanom ritmu okupila se "grupa za književnost" Doma umirovljenika Volosko. Ovoga su puta i korisnici, uz knjižničarku, aktivno sudjelovali. Šalili smo se čitajući pripremljene viceve te je jednosatno druženje proteklo u veseloj atmosferi ispunjenoj smijehom. Sudjelovalo je 16 osoba.

## 9.4.2023. Uskrs

Povodom Uskrsa, u centralnom dijelu knjižnice izložili smo reprodukcije starih digitaliziranih uskrsnih čestitki iz fonda grafičke zbirke Nacionalne i sveučilišne knjižnice u Zagrebu.

Stare razglednice počinju se pojavljivati devedesetih godina 19. stoljeća. U samom početku bile su to poštanske dopisnice na kojima je jedan dio bio oslikan. S vremenom je slika zauzimala sve više mjesta, pa se tako dopisnica polako

„pretvarala“ u razglednicu. Na jednoj strani bila je slika i ispod nje malo mjesta za poruku, dok se kompletna druga strana koristila za ispisivanje adrese. Oko 1904. godine nakladnici su tu stranu podijelili, tako da je jedna polovica služila za adresu, a druga za poruku. Naravno, na drugoj strani bila je slika. Takva forma razglednice zadržala se do današnjih dana. Izložba prikazuje razglednice sa prelaska iz 19. na 20. stoljeće.

# TJEDAN DOBRE DJEČJE KNJIGE

„Tjedan dobre dječje knjige“ u Gradskoj knjižnici Opatija i ograncima

U tjednu od 17. do 23. travnja 2023. godine održava se „Tjedan dobre dječje knjige“, najveća i središnja manifestacija dječje čitateljske kulture u riječkoj regiji.

Prema zamisli i u organizaciji Gradske knjižnice Rijeka „Tjedan dobre dječje knjige“ posvećen je kulturi čitanja od najranije dobi, razvoju kreativne pismenosti, vizualnoj kulturi i stvaranju pisanih sadržaja za djecu i mlade.

Tema ovogodišnjeg „Tjedna dobre dječje knjige“ je – kopanje (nosa pri čitanju, ideja, podataka, zemlje, ceste, po knjigama, po knjižnici, po ormaru, internetu, vrtu...).

Stoga smo u Gradskoj knjižnici i čitaonici „Viktor Car Emin“ Opatija i našim ograncima, Knjižnicama Kastav, Matulji, Lovran i Mošćenička Draga, prekopali police, igračke i slikovnice, umove, zavičajnu zbirku, vrtove i sjećanja i osmislili raznolik i bogat program za djecu i mlade koji uključuje vrtiće, škole i – Dom umirovljenika, omiljenog dječjeg pisca, odnosno „piskinju“, dobitnicu nagrade „Ponos Hrvatske“, izvrsnog govornika i fonetičara, a sve to uz obilje igre, kreativnog stvaralaštva, smijeha – i - uz pokoju domaću besedu.

## 17.4.2023. Kopamo po zavičajnoj zbirci - izložba

U povodu Tjedna dobre dječje knjige “prekopali” smo Zavičajnu zbirku, konkretnije ostavštinu Maria Glogovića, i izvukli zanimljivosti opatijskog kraja. Izložene su reprodukcije starih razglednica, fotografije cvjetnog korza i opatijskih Hazenašica te stari prospekti Opatije.

## 18.4.2023. Piskinja u gostima – Jelena Pervan

U utorak, 18. travnja s početkom u 10 sati, u Gradskoj knjižnici i čitaonici „Viktor Car Emin“ Opatija gostuje dječja spisateljica Jelena Pervan.

Jelena Pervan dobitnica je priznanja „Ponos Hrvatske“ i brojnih drugih nagrada, autorica je omiljenih dječjih slikovnica i likova: Hrkalo i Drijemalo, Mrljek i Prljek, Pjegava Iva, Tonka će sutra, Čarapica pričalica i drugih. Po nekima od njezinih priča napravljene su predstave i radio igre, a slikovnica „Doktor Crveni Nos“ dobila je Pohvalu nagrade Grigor Vitez.

“Piskinja” kako ju djeca od milja zovu, nije stigla sama već je sa sobom povela omiljeni dvojac iz svojih priča – Mrljeka i Prljeka, dvije zloćkaste bakterije.

Na druženju sa mališanima iz Dječjih vrtića “Opatija” i “Volosko” autorica je ispričala priču “Mrljek i Prljek slave fujkasti rođendan” kroz koju su naučili puno o higijeni, pravilom pranju ruku i mjestima gdje stanuju dobre bakterije. Jednosatno druženje proteklo je u veseloj, smijehom, plesom i pjesmom ispunjenoj atmosferi. Sudjelovale su 44 osobe.

## 19.4.2023. Kopamo po sjećanjima – susret za korisnicima Doma za umirovljenike “Volosko”

Kad smo bili mladi mi..." - na jutarnje druženje i kreativnu radionicu došli su nam umirovljenici iz Doma umirovljenika

„Volosko“. Razgovarali smo o vremenu kad su bili mladi, kako su se igrali, kako su provodili slobodno vrijeme, jesu li se penjali na trešnje, svoje ili susjedove, tko je najbrže trčao, a tko najljepše plesao? Uz priču i razgovor izrađivali smo šarene okvire za najdraže uspomene. Sudjelovalo je 7 osoba.

## 19.4.2023. Vrtlarimo s Kastorom – kinopričaonica i vrtlarska radionica

Proljeće je, vrijeme za radove u vrtu (a i u knjižnici)! Prvašići iz Područne škole „Ičići“ sa svojom učiteljicom stigli su na kinopričaonicu i vrtlarsku radionicu prema predlošku priče „Kastor vrtlari“ Larsa Klintinga.

Nakon odgledane kinopričaonice prešli smo na sadnju cvijeća i začinskog bilja prema Kastorovim savjetima. Ali, nismo mi znali da su klinci iz Ičića tako iskusni vrtlari. U školi imaju pravi mali školski vrt u koji će se peršin, grah, cinija i neven koji su kod nas posadili savršeno uklopiti! Sudjelovalo je 19 osoba.

## 20.4.2023. Mala škola govorništva – završno predstavljanje govora

U četvrtak, 20. travnja, u Gradskoj knjižnici i čitaonici “Viktor Car Emin” Opatija održano je završno predstavljanje govora polaznika “Male škole govorništva”.

“Mala škola govorništva” novi je program Gradske knjižnice Opatija koji je započeo potkaj prošle godine, u “Mjesecu hrvatske knjige”, s ciljem učenja o javnom nastupu i razvijanja govorničkih vještina.

Predavač i voditelj “Male škole govorništva” je diplomirani fonetičar i komunikacijski stručnjak Davor Stanković, dugogodišnji suradnik Hrvatske televizije i predavač na sveučilištu Vern.

Na radionicama koje su se održavale u opatijskoj gradskoj knjižnici učenici opatijske gimnazije “Eugen Kumičić” usvajali su teorijske i praktične elemente potrebne za vođenje smislene rasprave i pripreme govora - od aktivnog slušanja, argumentacije do vježbi za glas i izgovor i neverbalne komunikacije.

Cilj je bio pripremiti govor u trajanju od 3 minute na temu po izboru koristeći sve naučene elemente i parametre koje kvalitetan i zanimljiv govor treba imati.

Teme su bile razne, od prehrane učenika u učeničkim domovima, troškova i kvalitete studiranja u Hrvatskoj, prednosti života u Opatiji, prednosti bavljenja timskim sportom pred individualnim, (be)smisla zadavanja školske zadaće za vrijeme školskih praznika, prava homoseksualnih osoba, do sveobuhvatnog osjećaja nelagode i svladava li se on izlaganjem nelagodnim situacijama kao što je – strah od javnog nastupa upravo poput prezentiranja govora pred publikom.

Govori su bili uvjerljivi, argumentirani, na mjestima duhoviti te su držali pažnju okupljenih.

Anonimnim glasovanjem pobjedu je odnijela Nika Varljen, učenica 2. razreda gimnazije “Eugen Kumičić”, dok je Dori Ljubojević, učenica 3. razreda, drugoizabrana. Sudjelovalo je 11 osoba.

Djevojke će svoje govore predstaviti na proslavi “Dana škole” na kojoj će gost biti i njihov mentor Davor Stanković. Program “Male škole govorništva” nastavlja se najesen u Gradskoj knjižnici i čitaonici “Viktor Car Emin” Opatija. **KNJIŽNICA** **KASTAV**

## 20.4.2023. Kopamo u potrazi za blagom u Knjižnici Kastav

Knjižnicu Kastav posjetili su mališani iz skupine Ribice iz Dječjeg vrtića "Vladimir Nazor" Kastav. Potražili su i pronašli blago skriveno u dječjem kutku Knjižnice te ga i posudili.

Došli su sa željom za određenom slikovnicom pa smo morali dooooobro otvoriti oči kako bi ju pronašli! Družimo se ponovno uskoro!

# KNJIŽNICA MATULJI

## 21.4.2023. Domaća čakula: Kopamo po staren škabeline

Napršnjak, litrat, kartulina, lapiš, raćin... se to skriva stari škabelin!

Z domaćemi besedami smo se igrali i po škabeline kopali! Saki je svoj škabelinčić storil i va njega neč vredno dobro skril! Pul Matuj va knjižnice ćakulali smo mi,

ako ti se piježa, petak pridi i ti!! Sudjelovalo je 11 djece.

# KNJIŽNICA LOVRAN

## 17.4.2023. Vrtlarenje za početnike

Izložba knjiga, priručnika i slikovnica, za male i velike, za iskusne vrtlare i one koji će to tek postati.

# KNJIŽNICA MOŠĆENIČKA DRAGA

## 17.4.2023. “Ne kopaj nos, nego kopaj po knjižnici”

Treći razred OŠ Mošćenička Draga s učiteljicom došao je na program Tjedna dobre dječje knjige. Učiteljici se svidio prijedlog da se s djecom porazgovara o bontonu (kopanje nosa) pa je jedna učenica pročitala slikovnicu Stevea Smallmana "Ne kopaj nos, Pinokio!". Djeca su rekla da nikad ne kopaju nos, ali da je kažiprst najbolji prstić koji u tome pomaže :). Nakon toga smo „kopali po knjižnici” i zaigrali igru na ploči u timovima - djeca su bacala kocku i krećući se po poljima ponekad se zaustavila na upitniku ili uskličniku: trebalo je riješiti određeni zadatak, primjerice: „Što zuji u naslovu knjige sa signaturom K LUN p?” (knjigu je trebalo pronaći na polici sa svjetskom književnosti, utvrditi da se radi o autorici Maji Lunde i knjizi Povijest pčela, a u naslovu zuje PČELE), „Koji se cvijet spominje u naslovu knjige sa signaturom K ECO i?” (RUŽA), bilo je tu rješavanja križaljki, rebusa, traženja knjiga po signaturama i snalaženje na polici s dječjom književnosti i dječjom stručnom literaturom, odgovaranje na pitanja iz lektire i hrvatskog jezika,... Odgovore na neka pitanja trebalo je zapisati na poseban papirić jer se u njima krije poruka današnjeg druženja, a to je „Ne kopaj nos nego kopaj po knjižnici!”; na program je došlo 14-ero djece i učiteljica, a družili smo se punih sat vremena

## 20.4.2023. Vrtlarska ČAkulaonica

ČAkulaonica u sklopu TDDK – obradili smo slikovnicu "Djed i repa" koju smo preveli na čakavski, a nakon toga smo se pozabavili temom vrtlarenja: napravili smo mali vrt koji su djeca sama ukrasila, posadili smo tikvice, feferone, cherriće i sukulente, stavili robu da se suši i napravili kokošinjac; na program je došlo 9-ero djece, a druženje je trajalo 90 minuta

# NOĆ KNJIGE KNJIŽNICA OPATIJA

## 21.4.2023. Jubileji – izložba

U Gradskoj knjižnici Opatija postavljena je i**zložba** **Jubileji** **-** **100,** **130,** **150** **mi** **je** **godina** **tek.** Izložba djela hrvatskih književnika koji ove godine obilježavaju okrugle godišnjice rođenja: Marija Jurić Zagorka, Dinko Šimunović, Antun Gustav Matoš, Miroslav Krleža i Miljenko Smoje. Korisnici su imali prilike saznati najzanimljivije crtice iz života ovih autora i prisjetiti se njihovih najpoznatijih književnih ostvarenja, a i onih manje poznatih.

## 21. – 22.4.2023. Oprost zakasnine uz povrat posuđene građe

Za vrijeme manifestacije "Noć knjige", Gradska knjižnica i čitaonica "Viktor Car Emin" Opatija i njeni ogranci, knjižnice: Matulji, Kastav, Lovran i Mošćenička Draga, provodili su akciju oprosta zakasnine uz povrat posuđene građe. Akciju su sve knjižnice provoditi u petak 21.4., a u subotu 22.4. Knjižnica Opatija.

Rezultati akcije:

Knjižnica Opatija – akciju je koristilo 18 korisnika. Stornirana je zakasnina u iznosu od 90,9 €. Knjižnica Matulji - akciju su koristila 3 korisnika. Stornirana je zakasnina u iznosu od 2,20 €. Knjižnica Kastav – akciju je koristilo 7 korisnika. Stornirana je zakasnina u iznosu od 224,10 €. Knjižnica Lovran – akciju je koristilo 6 korisnika. Stornirana je zakasnina u iznosu od 44,50 €. Knjižnica MD – akciju je koristilo 5 korisnika. Stornirana je zakasnina 55,50 €.

## 21.4.2023. Mozganje i umno prekopavanje – igre mozgalice za školarce

Povodom Noći knjige posjetili su nas učenici 3. razreda produženog boravka Male škole "Volosko" zajedno sa svojom učiteljicom i školskom knjižničarkom.

Podijelili su se u skupine: "Špijuni", "Pobjednici" i "Kapibare", upregnuli mudre glavice i bacili na rješavanje rebusića, križaljki i zagonetki.

Nadmetanje je bilo tijesno, pobjedu je za dlaku odnijela skupina naziva - "Pobjednici" što samo govori u prilog dobro nam znanoj izreci - nomen est omen. Sudjelovalo je 26 osoba.

## 21.4.2023. Umjetna inteligencija za početnike – predavanje mr.sc. Damira Medveda

U sklopu ovogodišnje "Noći knjige", kojoj je tema umjetna inteligencija, u goste smo pozvali mr.sc. Damira Medveda iz Centra za inovativne medije Sveučilišta u Rijeci.

Predavanje je nosilo naziv "Umjetna inteligencija za početnike - što, kako i zašto", a naš nam je gost približio sve ove pojmove o kojima se u posljednje vrijeme uvelike govori, od CHAT GPT-a na dalje.

Predavanju su nazočili učenici srednje Hoteljersko-turističke škole sa svojom knjižničarkom Lornom Vukelić i kolegom profesorom, ali i ostali zaiteresirani korisnici.

Izvrsnim predavanjem o umjetnoj inteligenciji, potkrijepljenim praktičnim interaktivnim primjerima sve nas je zainteresirao i naveo na razmišljanje.

Linkovi, botovi i ostale stvarčice koje smo isprobali na predavanju biti će uskoro dostupni na mrežnim stranicama naše knjižnice!

Susjelovale su 33 osobe.

# KNJIŽNICA MOŠĆENIČKA DRAGA

## 21.4.2023. Priča o robotima – posjet vrtića

Povodom Noći knjige, knjižnicu u Mošćeničkoj Dragi posjetila su djeca mješovite skupine Leptirići iz draškog vrtića. Knjižničarka im je najprije pročitala slikovnicu Heidi i Daniela Howartha "Dom je tamo gdje mi je srce", a nakon toga su djeca rekla da bi i oni voljeli imati prijatelja robota - nekome bi služio da ga čuva po noći, nekome bi slagao igračke, a nekome bi rezao voće. Robot koji bi teti knjižničarki pomogao u poslu trebao bi slagati i nositi knjige, pogotovo na najviše police tako da se ona ne mora penjati kad bude stara.

Nakon toga su djeca od papira u boji, pompona, dlakave žice sama napravila svoje robote. Sudjelovalo je 25 osoba.

## 22.5.2023. Čitateljski klub

Povodom Noći knjige, na plaži u Mošćeničkoj Dragi održao se sastanak Čitateljskog kluba MD. Rasprava je obuhvaćala knjige Cass Hunter "Druga žena" i Kazua Ishigura "Klara i Sunce". U objema se pojavljuje humanoidni robot koji se zbog različitih razloga uključuje u život obitelji. Svima nam se čini da takvi scenariji nisu nemogući u nekoj bližoj ili malo daljoj budućnosti. Pitanje je koliko ćemo mi to dozvoliti. Složile smo se da su nam za sad dovoljni oni roboti koji sami usisavaju kuću. Sudjelovalo je 5 osoba.

# SVIBANJ

**KNJIŽNICA** **OPATIJA**

## 29.4. – 10.5. Revizija knjižnične građe

**15.5.2023.** **Predstavljanje** **slikovnice** **“Vidimo** **se!”**

U ponedjeljak, 15. svibnja, s početkom u 18 sati u Gradskoj knjižnici „Viktor Car Emin“Opatija održana je promocija slikovnice „vidimo sE“.

Predstavljanje se održalo u sklopu projekta „Zajednica skrbi“ Udruge za sindrom Down – Rijeka 21, u kojem Gradska knjižnica Opatija sudjeluje kao jedan od partnera, zajedno sa Gradskom knjižnicom Rijeka, Gradskim kazalištem lutaka Rijeka, Gradom Rijeka, Centrom tehničke kulture i Udrugom Muzikopter.

Slikovnicu „vidimo sE“ prati istoimena pjesma, koja je ujedno i himna Udruge Rijeka 21.

O slikovnici, kao i o samom projektu, govorili su: Karolina Hauptfeld, autorica teksta i glazbe te mali veliki autori slikovnice učenici 3. razreda Područne škole Ičići zajedno sa svojom mentoricom, učiteljicom Ljerkom Knežević.

Slikovnica je nastajala 6 mjeseci, imali smo prilike vidjeti kako je čitav proces izgledao putem prezentacije koju su nam pripremili- učenici su glumom, vježbama i ulaženjem u razne okolnosti i situacije osvijestili različite teškoće i prema njima oblikovali likove.

Likovi su životinje sa određenim poteškoćama, od gluhoće i sljepoće, do usamljenosti i odbačenosti. Glavni lik, najrazličitiji od svih, traži svoju jedinu prijateljicu i na putu susreće čitav niz životinja koje su po nečemu različite od drugih. Pouka slikovnice jest da smo svi različiti i jednaki. Da je različitost najveće bogatstvo koje možemo imati i da svijet ne bi bio tako lijep da smo svi isti te da je inkluzija pravo, a ne privilegija.

Slikovnica je specifična i zbog toga što sadrži QR kod sa audiozapisom i pjesmom „vidimo sE“ te s interaktivnim dodacima na kraju slikovnice.

Udruga Rijeka 21 pripremila je zahvalnice i prigodne darove za autore slikovnice i njihovu učiteljicu i mentoricu. Dok su oni davali autograme i potpisivali slikovnice večer se zaokružila u najljepšem tonu pozdravom „vidimo sE“ i istoimenom pjesmom. Sudjelovala je 51 osoba.

## 24.5.2023. U spomen: Tina Turner (26.11.1939. Brownsville, Tennessee, SAD- 24.5.2023. Švicarska)

U spomen na preminulu glazbenicu, rock baku kako su je od milja nazivali, izložili smo njenu biografiju pod nazivom “Moja ljubavna priča”.

# KNJIŽNICA MATULJI

## 31.5.2023. Domaća ćakula

Zadnja Domaća ćakula va maje bila je prilika da poštimamo Dan familije. Tako su s nami va Knjižnice pul Matuj bili i mami i tati, braća i sestrice. Si skupa naslišali smo štoriju va koj smo doznali kako je lepo imet stari litrati ki te vavek zmisle na rodbinu i lepi familijarni momenti. Zato smo se i mi ćapali dela... deca su crtala svoju familiju, a skupa svojmi najdražemi storili su okvirići va keh te njin litrati zavavek stat za spomen! Sudjelovalo je 14 osoba.

# KNJIŽNICA LOVRAN

## 9.5.2023. Dan Europe

Povodom Dana Europe izložili smo recentnija djela europskih pisaca i ponudili korisnicima za posudbu.

# KNJIŽNICA MOŠĆENIČKA DRAGA

## 4.5.2023. ČAkulaonica

Razgovor o Suncu i Sunčevom sustavu s obzirom da je prethodnog dana bio Dan Sunca; koristili smo knjige: Ja sam zvijezda (Ivica Puljak), Sunčev sustav: zanimljiva pitanja i odgovori (Ian Graham) te Interaktivni atlas Svemira (Robin Scagell); izrada mobila Sunčev sustav od papira; program je trajao oko 90 minuta, a sudjelovalo je ukupno 7-ero djece.

## 18.5.2023. ČAkulaonica

Čitanje slikovnice koju smo preveli na čakavski Pčela i ja: priča o prijateljstvu (Alison Jay), potom razgovor o važnosti pčela koristeći knjigu s područja dječje stručne literature Pčele Piotra Soche; nakon toga izradili smo privjeske pčelice od drvenih pločica i kartona; program je trajao 75 minuta, sudjelovalo je ukupno 7-ero djece.

## 23.5.2023. Čitateljski klub

Tema su bile žene, neostvareni snovi, percepcija žena, očekivanja koja imaju drugi od žena; neki od naslova koje smo čitale: Evaristo: Djevojka, žena, drugo, Taddeo: Tri žene: priča o žudnji, Munro: Život djevojaka i žena, Ernaux: Djevojačke uspomene, Šojat: Sama, Laurens: Djevojčica, Sin: Molim te, pazi na mamu, Bushnel: Ima li još seksa u gradu?, Gilbert: Grad djevojaka; sastanak je trajao 75 minuta, a prisustvovale su 3 osobe.

# LIPANJ

**KNJIŽNICA** **OPATIJA**

## 2.6.2023. Radionica “Vidimo Se” sklopu suradnje na projektu “Zajednica skrbi” Udruge za sindrom Down.

U petak, 2. lipnja, učenici dva 2. razreda opatijske osnovne škole "Rikard Katalinić Jeretov" sa svojim učiteljicama i školskom knjižničarkom posjetili su Gradsku knjižnicu i čitaonicu "Viktor Car Emin" Opatija. Učenici su sudjelovali na tematskoj radionici prema slikovnici "Vidimo sE" čiji su autori njihovi vršnjaci iz Područne škole Ičići. Djeca su pogledala kinopričaonicu i pogledala video o tome kako je sama priča nastajala. Razgovarali smo o poruci koju slikovnica nosi i o različitostima koje nas spajaju. Djeca su zatim crtala likove prema predlošcima iz slikovnice, rješavala labirint koji je zadan i bojala E-ove posebne i jedinstvene poput njih samih. Sudjelovalo je 35 osoba.

## 7.6.2023. Posjet Domu Volosko

U posjetu domu za starije osobe Volosko bili smo 7. lipnja 2023. godine, a susret je započeo u 10 sati. Bile su prisutne tri gospođe kojima smo čitali priče iz zbirke „Slonica koja je izgubila sreću: priče koje će vas nadahnuti da uživate u svakom trenutku”, autora Ajahna Brahmana. Nakon čitanja, s gospođama smo razgovarali o pročitanome kao i o njihovim osobnim iskustvima koja se mogu povezati s porukama iz priča. Susret je trajao jedan sat, do 11 sati.

## 13.6.2023. U spomen: Cormac McCarthy (20.6.1933. – 13.6.2023.)

Cormac McCarthy američki je romanopisac i dramatičar. Poznat je po romanima kao što su “Ovo nije zemlja za starce”, “Cesta”, “Krvavi meridijan” te “Svi lijepi konji”. Djela Cesta, Ovo nije zemlja za starce, Child of God, Svi lijepi konji te The Sunset Limited su adaptirani u filmove. U spomen na ovoga autora izložili smo njegova iz knjižničnog fonda.

# KNJIŽNICA MATULJI

## 1.6.2023. Domaća ćakula

More j' čuvalo svoje ribi, hranilo jih i saki večer čitalo njin štoriju za lahku noć... Ča se j' dogodilo kad se j' more razjadilo i kad se j' va štoriju umešal jedan mačak, doznali smo na Domaćoj ćakule. A onda smo storili čuda, čuda ribic ke su zaplavale po našen morskoplaven stoliće.

Sudjelovalo je 9 djece.

## 15.6. Domaća ćakula

Leto j' pred nami, a mi smo z barčicami od karti doplavali do kraja Domaće ćakuli. Mići "ćakuloni" dobili su za uspomenu lepe slikovnice ke te moć čitat na letnjeh ferijah! Storili smo barki i ribice od karti i lepo se zabavili! Sudjelovalo je 8 djece.

# KNJIŽNICA MOŠĆENIČKA DRAGA

## 1.6.2023. ČAkulaonica

Na posljednjoj ČAkulaonici ove školske godine čitali smo priču o profesoru Baltazaru i Koku, ružičastom slonu koji je volio sladoled. U kreativnom dijelu ČAkulaonice izrađivali smo sladolede od vate i šljokica. Sudjelovalo je 7 djece.

INSTITUCIJE, DRUŠTVA I STRUČNE OSOBE U PROVEDBI PROGRAMA

Narodne knjižnice u zemlji i inozemstvu, NSK, Ministarstvo kulture, Primorsko-goranska županija, Državni arhiv, Dom umirovljenika, muzeji, škole, vrtići, hoteli, bolnice, pisci, profesori, udruge.

PROCJENA NEPREDVIĐENIH RASHODA I RIZIKA

Nepredviđeni rashodi i rizici mogući su u području naknada troškova za zaposlene (razne pomoći kod dužih bolovanja, smrtnih slučajeva u obitelji, nepredviđenih nagrada, zatim na energentima, troškovima za prijevoz na posao i slično.

PROGRAM KAPITALNIH ULAGANJA OPIS PROGRAMA

Program kapitalnih ulaganja u javno knjižničarstvo uključuje nabavu knjižnične građe (knjige, periodika, CD-i, DVD-i, društvene igre, didaktičke igračke…), zatim opreme prostora i pomoćnih sredstava za odvijanje djelatnosti i sredstava za održavanje i nadogradnju.

Narodna knjižnica i usluge koje pruža predstavljaju dugoročnu investiciju na dobrobit zajednice i stoga ih treba dugoročno financirati. Bez odgovarajućeg dugoročnog financiranja nemoguće je razviti pružanje usluga i učinkovito korisititi raspoložive resurse. Potrebno je službe razvijati planski izlučivši prioritete s obzirom na sredstva kojima raspolaže knjižnica.

Narodna knjižnica za održavanje postojećih službi i usluga mora upotrebljavati nove tehnologije što podrazumijeva investicije u elektroničku opremu, njenu zamjenu i nadograđivanje. To zahtijeva prikladno smještanje građe, dobre prostore za čitanje i studij, odgovarajuću tehnologiju i dovoljno dugo i prikladno radno vrijeme za korisnike. To također podrazumijeva i vanjske službe za korisnike koji ne mogu doći u knjižnicu. Realizacija programa iziskuje dobru organizaciju stručno kvalificiranog osoblja.

Nabava se vrši prema standardima za narodne knjižnice i treba sadržavati 45% beletristike, 25% znanstvene i popularno- znanstvene, 27% literature za djecu i 3% priručne.

Suvremena narodna knjižnica mora nabavljati raznovrsnu građu i u prvom redu knjige, periodičke publikacije, audiovizualnu građu, igre i igračke. Sva građa mora biti kvalitetna, kako s obzirom na sadržaj, tako i na oblik (tvrdo uvezana knjiga ima prednost pred broširanom).

Kapitalna ulaganja odnosila su se nabavu knjižnične građe i opreme. Nabava knjižnične građe jedna je od osnovnih funkcija knjižnice. Svrha joj je stalni razvoj knjižničnog fonda zbog zadovoljavanja potreba korisnika. Mora biti usklađena sa zadacima vrste knjižnice. Nabava građe osnova je za ostale funkcije: obradu i korištenje. Ona mora zadovoljavati kulturne potrebe za informiranošću, razonodom i edukacijom širokog raspona korisnika svih dobnih i obrazovnih skupina. Osim nabave kupnjom Ustanova redovito obogaćuje svoj knjižnični fond iz izvora otkupa Ministarstva kulture RH i poklonima donatora.

Program se odvija u skladu s planom kapitalnih ulaganja Grada Opatije i susjednih gradova i općina s Liburnije.

ZAKONSKE I DRUGE PRAVNE OSNOVE

Zakon o lokalnoj samoupravi, Zakon o javnim ustanovama, Zakon o knjižnicama, Standardi za knjižnice u Republici Hrvatskoj, UNESCO-v Manifest za narodne knjižnice, Pravilnik o uvjetima i načinu stjecanja stručnih zvanja u knjižničarskoj struci, Statut Gradske knjižnice i čitaonice „Viktor Car Emin“ Opatija.

CILJEVI PROGRAMA ZA 2023.-2025.

Cilj programa je osiguravanje prostora i opremanje nabavom knjižnične građe, namještaja i informatičke opreme i sredstava potrebnih za sustavno održavanje razine kvalitete usluga prema zadanim standardima struke

OBRAZLOŽENJE IZVRŠENJA PROGRAMA

9.461,16 eura sredstva realizirano je shodno financijskom planu koji obuhvaća nabavu knjiga . INSTITUCIJE, DRUŠTVA I STRUČNE OSOBE U PROVEDBI PROGRAMA

Narodne knjižnice u zemlji i inozemstvu, NSK, Ministarstvo kulture, Primorsko-goranska županija, Državni arhiv, Dom umirovljenika, muzeji, škole, vrtići, hoteli, bolnice, pisci, profesori, udruge.

PROCJENA NEPREDVIĐENIH RASHODA I RIZIKA

Nepredviđeni rashodi i rizici mogući su u smislu elementarnih nepogoda, oštećenja i otuđenja kapitalnih sredstava. Rizike ćemo utvrđivati na razini posebnog cilja i načina ostvarenja. Na temelju definiranih posebnih ciljeva i načina ostvarenja razmatrat ćemo događaje koji mogu ugroziti ostvarenje tih ciljeva te poduzeti određene radnje za upravljanje rizicima.

Upravno vijeće na 146 sjednici 27 .srpnja 2023. usvojilo je ovaj plan i predlaže ga na prihvaćanje.

Ravnateljica knjižnice: Suzana Šturm Kržić